Første krypto-bank er på vej i Schweiz

En gruppe på otte personer er i øjeblikket i gang med at ansøge om en licens til at drive bankvirksomhed i Schweiz, hvor Bitcoin bliver en central valuta.

En gruppe på otte personer arbejder i øjeblikket på at opnå en licens til at drive den første traditionelle bank i Schweiz, som også kan tilbyde sine tjenester i Bitcoin. Det skriver schweiziske Handelszeitung.

Det er sparsomt med oplysninger om gruppen, som har udtalt sig til det schweiziske medie via en talsperson, it-specialisten Guido Rudolphi. Han fortæller, at de første investorer er på plads og i øjeblikket leder den kommende bank efter passende lokaler. Rudolphi ønsker dog ikke at oplyse navnet på den virksomhed, som licensen i sidste ende skal gives til.

Bankens primære kundegruppe skal være virksomheder som Bitcoin-børser, hvis omsætning gøres op i kryptovalutaen, men som også har brug for ubesværet bankadgang til det gamle valuta-paradigme.

Banken skal ligeledes helt simpelt opfylde et behov for Bitcoin-spekulanter, der ønsker ekstra sikkerhed omkring deres investeringer. Banken skal indgå i det internationale bank-netværk Swift og er derfor også forpligtet til at kende identiteten på sine kunder, hvilket formentlig vil holde en stor del af verdens bitcoin-brugere ude af kundekredsen.